**Titel: Det år sjæle slår smut**

Tema: Fodbold, følelser, forandring, forelskelse, identitet, efterskole   
Fag: Dansk   
Målgruppe: 9.-10. klasse

**Bog/e-bog:** Jesper Wung-Sung, Gyldendal, 2022

Der er rigeligt at tage fat på danskfagligt i ‘Det år sjæle slår smut’. Det er en udviklingshistorie, hvor vi følger hele Jonathans år på Ruvinge Efterskole. Et år der byder på op- og nedture, men hvor han først og fremmest finder sig selv. Indholdsmæssigt er der derfor også brug for at sætte fokus på identitetsskildringen af Jonathan, og de oplevelser der gør, at han ændrer sig fra at være en fodbolddreng, der kun ser verden ud fra den optik – og til at opdage alle de andre muligheder i tilværelsen.

Hovedvægten i den pædagogiske vejledning er lagt på meddigtende opgaver, der både kan forstørre tekstens udsagn for eleverne, men også kan få bogens temaer til at falde på plads.

Udover denne pædagogisk vejledning er der udarbejdet et materiale, der giver en lang række forslag til opgaver, som eleverne kan beskæftige sig med under læsningen.

**Faglig relevans/kompetenceområder**

Arbejdet med 'Det år sjæle slår smut' giver gode muligheder for at arbejde med fortolkning og temaer i danskundervisningen. Samtidig giver bogen et godt indblik i efterskolelivet. Bogen er dog først og fremmest et personportræt, hvor vi følger udviklingen af Jonathans verdensopfattelse og selvforståelse imens den ændrer sig. Derfor er bogen særligt oplagt at arbejde med i forhold til personkarakteristik og med fokus på hele persongalleriet og deres betydning for Jonathans ændring.

**Ideer til undervisningen**

Før læsningen:

* Læs Jesper Wung-Sungs sangtekst til ’Det år sjæle slår smut’ højt. Tal med eleverne om hvilke forventninger, de får til bogens handlingsforløb, når de lytter til sangteksten.
* Tal med eleverne om deres kendskab til efterskolelivet (og hvis de går på efterskole, så tal med dem om, hvordan deres forventninger var til efterskoleåret, før at de startede)
* Lav en wordcloud ud fra disse tre begreber. Efterskole. Kærlighed. Fodbold. Lad eleverne komme med bud på, hvilke ord og associationer de får i tankerne, når de hører de tre begreber.
* Giv eleverne til opgave at undersøge Jesper Wung-Sungs forfatterskab. Lad dem producere en lille forfatterbibliografi i ’Book Creator’, hvor de fremhæver centrale titler i forfatterskabet, fortæller om forfatterens særlige kendetegn og giver biografiske informationer.

Under læsningen:

Det vil være relevant at tilknytte en lille opgave til hvert kapitel, som eleverne skal arbejde med løbende imens, at de læser ’Det år sjæle slår smut’. Opgaverne bør være en vekselvirkning mellem tekstnære tekstopgaver og kreative meddigtende opgaver, hvor temaer og persongalleriet kan foldes ud.

Derudover kan der arbejdes mere tekstnært ved at lade eleverne arbejde med udvalgte citater fra kapitlerne. At arbejde med at forklare og vise forståelse for bogens sprog og indhold, er samtidig med til at sikre, at eleverne får reflekteret over det, som de læser – og sat ord på de tanker, som de gør sig om bogens handlingsforløb.

Nedenfor er der forslag til citatopgaver og tekstnedslag, som der kan arbejdes med under læsningen. I den medfølgende pdf ’Idéer og opgaver til ’Det år sjæle slår smut’ er der udarbejdet opgaver til samtlige kapitler.

* Kapitel 3: *Er jeg virkelig sådan én, der går og grubler over tingene?* I kapitlet fornemmer man, at noget af det særlige ved efterskolelivet langsomt begynder at krybe ind under huden på Jonathan. Hvad gør særligt indtryk på Jonathan?
* Kapitel 9: *“Når jeg stirrede på mine ben samtidig, var det med en fornemmelse af at være to forskellige personer.”* Da gipsen ryger af bliver forskellene på de to ben et symbol på, hvad der er ved at ændre sig i Jonathans liv. Hvad mener han med disse ord - og hvilke to personer kan du få øje på?
* Kapitel 15: *“Du står der, som om du har hovedrollen i en amerikansk ungdomsfilm. Men jeg vil ikke være med i* din *film.”* Hvad tænker du, at Asta mener med dette udsagn?
* Kapitel 22: *“Hvorfor skal det altid handle om incest, selvmord, sygdom, cutting, stoffer, ghettomiljøer… Alt det, vi skal læse i skolen, fordi vi så kan finde den helt store* forklaring*.”* Hvad mener Asta med ordene og har hun en pointe?
* Kapitel 28: *“Du er sådan én, der er i stand til at gøre noget.”* Hvad mener Jonathans mor med dette - og hvad tænker du om det, som hun fortæller ham? Hvad er hendes budskab?
* Kapitel 30: *“Er du faret vild, mester Jonathan?”* Hvad kan lastbilchaufføren Uwe mene med det - og i mere symbolsk forstand, har han så ret?
* Kapitel 34: *“Fodbold er det eneste, som jeg er god til.”,* sådan siger Jonathan om sig selv. Men hvilke ting fremhæver Asta og kan du selv komme i tanke om andre egenskaber, som er Jonathans stærke side?
* Kapitel 38: “Mit forhold til tid ændrede sig.” Hvad mener Jonathan med dette?
* Kapitel 42: *“Min sangmuskel var vokset”*. Hvad er citatet et udtryk for og hvorfor og hvordan er Jonathans forhold til at synge forandret?

Efter læsningen:

* Lav et haiku- eller emojiresumé af bogen
* Udarbejd en oversigt over bogens brug af fodboldmetaforer
* Lav en visuel boganmeldelse, hvor du filmer dig selv og fortæller om din mening og holdning til bogen. Brug disse tre benspænd. Du skal filme fra mindst fem forskellige steder, du skal læse et uddrag op og du skal forholde dig til bogens målgruppe.
* Lav din egen smutsten. Find en sten, der vil være god at slå smut med. Skriv et citat fra bogen på stenen. Kast den evt. i vandet på en gåtur med din klasse.
* Opret en fiktiv Facebook eller Instagram-konto til Jonathan Møller. Lav 6-10 opslag der passer til bogens forløb.
* Året efter sjæle slog smut. Skriv fortsættelsen på bogen. Forestil dig at der er gået et år. Skriv og fortæl, hvad der er sket i kæresteforholdet mellem Jonathan og Asta, med vennerne fra efterskolen, Jonathans familie og karrieren som fodboldspiller.

# Supplerende materialer

* Ungdomsfilmen ’2 ryk og en aflevering’, der er baseret på Jesper Wung-Sungs novelle af samme navn; <https://via.mitcfu.dk/CFUFILM1071271>
* ’Jesper Wung-Sung – et forfatterskab’ af Søren Fanø. En lærerbog, der gennemgår de særlige temaer og røde tråde i forfatterskabet. Oplagt som baggrundsviden for læreren, hvis man ønsker at arbejde med forfatterskabet; <https://via.mitcfu.dk/51093682>.
* ’Tilbage til efterskolen’. Dansk dokumentarserie hvor Puk Elgård opsøger de gamle efterskolevenner for at undersøge, hvordan livet gik for dem – og for at fortælle dem, hvilken afgørende betydning de fik for hendes liv; <https://via.mitcfu.dk/TV0000124983>.
* ’Efterskolen’. 120 håbefulde teenagere begiver sig ud på en vild og uforglemmelig udviklingsrejse, da de starter på Klejtrup Musikefterskole; <https://www.dr.dk/drtv/serie/efterskolen_250320>.